钦定古今图书集成/历象汇编/乾象典/第068卷
## 钦定古今图书集成/历象汇编/乾象典/第068卷

| 钦定古今图书集成 历象汇编 第六十八卷 |

| |

钦定古今图书集成历象汇编乾象典

第六十八卷目录

风部选句

风部纪事一

乾象典第六十八卷

楚屈原《离骚》。后飞廉使奔属。〈又〉“飘风屯其相离兮，
《九歌》袅袅兮秋风”，洞庭波兮木叶下。〈又〉令飘风兮先
驱。〈又〉乘回风兮载云旗。〈又〉临风恍兮浩歌。〈又〉与女游
兮九河，冲风起兮横波。〈又〉东风飘兮神灵雨。〈又〉风飒
飒兮木萧萧，

《九章》“欸秋冬之绪风。”〈又〉悲秋风之动容兮，〈又〉悲回风
之摇蕙兮，心冤结而内伤。物有微而陨性，声有隐而
先倡。

《远游》“顺凯风以从游兮，至南巢而壹息。”〈又〉风伯为予
先驱兮，氛埃辟而清凉。〈又〉轶迅风于清源兮，

“招魂。光风转蕙，汎崇兰些。经堂入奥，朱尘筵些。”
汉赵壹《迅风赋》，“惟巽卦之为体，吐神气而成风。纤微
无所不入，广大无所不充。经营八荒之外，宛转毫毛
之中。察本莫见其始，揆末莫睹其终。啾啾飕飕，吟啸
相求。阿那徘徊，声若歌讴。搏之不可得，系之不可留。”
刘歆《遂初赋》，“猋风盲其飘忽兮，回飐飐其泠泠。”
晋陆机《演连珠》：“烈火流金，不能焚影。沈寒凝海，不能
结风。”

潘岳《相风赋》：“栖灵乌于帝庭，似月离乎紫宫。飞轻羽
于竿杪，若鸾翔于云中。广莫兴而习坎，景风发而溯
离。阊阖扬而西指，明庶起而东移。”

左思《吴都赋》：“翼飔风之䬟䬟。”
江《逌风赋》：“惟浑成之既载兮，统天地以资始。网宇宙
以结罗兮，洞万形而通纪。莫适柔健，靡测阴阳。于音
罔征，在体无方。假姿众象，借韵宫商。若乃飔厉狂震，
触物怒号。卷扬江海，回拔陵崤。巨鶂迸慑以退翼，爰
居畏缩而遐逃。”

李充《风赋》：“寻之不见其终，迎之不知其来。四方为之
易位，八维为之轮回。游聚则天地为一，消散则六合
洞开。”

晋王羲之《兰亭集序》：“天朗气清，惠风和畅。”

王凝之《风赋》：“起元朔之重云，驱东极之洪涛。越四溟
而蓬勃，经五岭而萧条。其鼓水也，无川不涉，靡流不
往。溟海天回，江湖云荡。”

陶潜《归去来辞》：“风飘飘而吹衣。”

陆冲《风赋》“爰太元之遐始，惟浮沉之剖分。详乾坤之
至德，莫风气之独尊。配无形于大象，化万品于絪缊。
释凝润于黄壤，降霈泽于苍元。生无常域，潜无定栖。
擢昧聚发，寻虚散归。肆六合以骋迈，括毫毛而徘徊。
引沉性于未萌，挫登形于已就。宣刚柔之流化，导四
气之灵候。若乃祝融司节，炎精赫奕。敛朱唇而长啸”，
承音响而来薄。猥熻熠以盈扉，冽缠绵以结幕。九域
荡摇，区宇挥霍。

齐王融《风赋》，“奄兮日釆之既移，忽兮群景之将驰，靡
轻筠之碧叶，汎曾松之翠枝，纵高羽而萧瑟，韵珠露
之参差，此烈士之英风，长寥亮其如斯。”

梁沈约《拟风赋》，“若夫摇玉树，响金扉，拂九层之羽盖，
转八凤之珠旗，时卷瑶台翠帐，乍动佚女轻衣，此盖
羽客之仙风也。”

梁陶弘景《云上之仙风赋》，“缥缈遥裔，亘碧海而飏朝
霞，凌青烟而薄天际，出龙门而激水，度葱关以飞雪，
于是汉区动御，月轨惊文，浮虚入景，登空汎云，一举
万里，曾不浃辰，此列子有待之风也。若乃绵括宇宙，
包络天维，周流八极，回还四时，气值节而动律，位涉
巽而离箕，徒见去来之绪，莫测终始之期，此太虚无”
为之风也。

唐张说《诏宴薛王山池序》：“城烟屡起而泊山，野风时
来而过水。”

吴仲舒《南风之薰赋》“燠佳气兮允塞，扫祥烟兮乍开。
早绽青门之柳，先惊上苑之梅。晦入阳春之曲，潜吹
玉管之灰。此亦韶年之丽景，况有顺时而丰财。或披
襟而乍对，或临水而轻拂。承长养则芳气袭于一人，
阐煦妪则膏露霑于万物。”

宋苏轼《赤壁赋》：“清风徐来，水波不兴。”

明费元禄《转情集》：“风雨欲来，林峦变幻，紫绿之色尽
藏。羽族惊翔，悲鸣之声不一。千叶飞如落雁，万松响
似急滩。”〈又〉园扉撼动，摆柳摇花。湖头且罢垂纶，楼上
应无吹笛。渔人钓艇，系于芦苇丛中；牧子牛衣，避在
豆棚阴里。

周荆轲歌：“风萧萧兮易水寒汉灵帝《招商歌》：“凉风起兮日照渠。”

《蔡琰诗》：“北风厉兮肃泠冷。”〈又〉疾风千里兮，扬尘沙。〈又〉
日暮风悲兮，边声四起。〈又〉东风应律兮暖气多，知是
汉家天子兮布阳和。

《古乐府》：“北风初秋至，吹我章华台。”〈又〉秋风萧萧愁杀
人，〈又〉故地多飙风，树木何修修。

《古诗》：“四顾何茫茫，东风摇百草。”〈又〉回风动地起，秋草
萋已绿。〈又〉孟冬寒气至，北风何惨栗。〈又〉穆穆清风至，
吹我罗衣裾。

《魏武帝诗》：“树木何萧瑟，北风声正悲。”

文帝诗：“秋风萧瑟天气凉，草木摇落露为霜。”

《王粲诗》：“节运时气舒，秋风凉且清。”〈又〉华馆寄清流，豁
达来风凉。〈又〉《瑟瑟》谷中风。

阮瑀诗：“临川多悲风，秋日苦清凉。”

嵇康诗：“微风清扇，云气四除。”

《阮籍诗》：“清风吹我襟。”〈又〉朔风厉严寒。〈又〉素风发微霜。
〈又〉惊风振四野。

晋张华诗，“清风动帷帘。”

何劭诗：“秋风乘夕起。”

《左思诗》：“秋风何冽冽，白露为朝霜。”

《张载诗》：“秋风吐商气，萧瑟扫前林。”

张协诗：“秋夜凉风起，清气荡暄浊。”〈又〉《金风扇素节》。〈又〉
凄风为我啸，百籁坐自吟。

陶潜诗：“有风自南，翼彼新苗。”〈又〉凯风因时来，回飙开
我襟。〈又〉向夕长风起，寒云没西山。〈又〉《蕤宾》五月中，清
朝起南飔。不驶亦不迟，飘飘吹我衣。〈又〉平畴交远风，
良苗亦怀新。〈又〉日暮天无云，春风扇微和。

《子夜歌》：“高堂不作壁，招取四面风。”

宋武帝诗：“愿作石尤风，四面断行旅。”

谢灵运诗：“骚屑出穴风。”〈又〉早闻夕飙急。〈又〉朔风劲且
哀。

《谢惠连诗》：“秋风落庭槐。”〈又〉析析振条风。

鲍照诗：“野风吹草木，行子心肠断。”〈又〉飂戾长风振，摇
曳高帆举。〈又〉疾风冲塞起，沙砾自飘扬。〈又〉春风澹荡
侠思多，〈又〉朔风萧条白云飞。〈又〉野风振山籁。〈又〉回风
灭且起，卷蓬息复征。〈又〉风起洲渚寒。〈又〉疲斾《倦行风》。
〈又〉“戾戾”旦风遒。〈又〉瑟瑟风发谷。〈又〉猎猎晚风遒。〈又〉风
动鸟倾翼。〈又〉振风摇地局。〈又〉《瑟瑟凉》。海风。〈又〉春风扫
地起，飞尘生绮疏。〈又〉春风夜㛹娟。〈又〉九月寒阴合，悲
风断君肠。〈又〉怆怆秋风生。〈又〉沙风暗空起，离心眷乡
畿。

王微诗：“鸣笙起秋风。”

汤惠休诗：“悲风荡帷帐。”

齐王融诗：“凉风吹凤楼。”

《谢脁诗》：“切切阴风暮。”〈又〉风光草际浮。〈又〉微风散清漪。
〈又〉怆怆《绪风兴》。〈又〉春风摇蕙草，

梁武帝诗：“晨风被庭槐。”

简文帝诗：“风光水中乱。”〈又〉清风吹人光照衣。〈又〉春风
复有情，拂幔且开楹。盈盈开碧烟，拂幔复垂莲。偏使
红花散，飘扬落眼前。〈又〉避暑高梧侧，轻风时入襟。〈又〉
树密风声饶，

《元帝诗》：“松风侵晓哀。”

丘迟诗：“向夕秋风起，野马杂尘埃。”

《沈君攸诗》。“日暮野风生。”

《闻人蒨》诗，“澹荡入帘风。”

陈后主诗：“风驶落花多。”〈又〉日落夜风清。

《徐陵诗》：“江风送上潮。”

张正见诗：“风幽谷自凉。”〈又〉清风吹麦陇。〈又〉深松有劲
风。

顾野王诗：“风吹梅迳香。”〈又〉风轻莺韵缓。

北齐邢卲诗，“风轻麦候初。”

萧悫诗：“花随少女风。”〈又〉“暮风吹竹起。”
《北周庾信诗》：“风晚细吹衣。”

《隋炀帝诗》：“松风动夜声。”

《李德林诗》：“风高松易秋。”

唐上官仪诗：“鹊飞山月曙，蝉噪野风秋。”

《杨炯》诗：“池风泛早凉。”〈又〉香逐便风来。

《许稷诗》：“婀娜摇仙禁，缤纷映玉池。含芳烟乍合，拂砌
影初移。”

《王湾诗》：“风正一帆悬。”

李白诗：“海客乘天风。”〈又〉《莲舟飏晚风》。〈又〉春风拂面来，
由来亦相爱。

杜甫诗：“微风燕子斜。”〈又〉吹面受和风。〈又〉轻风生浪迟。
〈又〉乔木《易》高风。〈又〉从西万里风。

《独孤及诗》“东风满，帆来五两如弓弦。”

岑参诗：“雨过风头黑。”

司空曙诗：“无将故人酒，不及石尤风。”

《王建》诗：“自是桃花贪结子，错教人恨五更风。”

《韩愈诗》：“腥风远更飘。”

柳宗元诗：“惊风乱飐芙蓉水。”

张籍诗。“野气稻苗风李贺诗。“斜山柏风雨如啸。”〈又〉《桐风惊心》壮士苦。〈又〉鲤
鱼风起芙蓉老。

元稹诗：“暗风吹雨入寒窗。”〈又〉三竿晓日𦊰斜风。〈又〉窗
来激箭风。

白居易诗：“麦风吹冉冉，稻水平漠漠。”〈又〉菱风香散漫，
桂露光参差。〈又〉花下忘归因美景，樽前劝酒是春风。
〈又〉开襟竹下风。〈又〉“寒生”六月风。

《许浑诗》：“石燕拂云晴亦雨，江豚吹浪夜还风。”〈又〉山雨
欲来风满楼。

杜牧诗：“落日楼台一笛风。”〈又〉千帆美满风。〈又〉《清风来
故人》。

《李商隐诗》：“衰荷一向风。”

刘得仁诗：“庭际微风度，高松韵自生。听时无物见，尽
日觉神清。”

《项斯》诗：“松桧雨馀风。”

薛能诗入怀，轻好可怜风。

《王甚夷诗》：“荏弱看渐动，怡和吹不鸣。枝寒馀露湿，林
霁晓烟平。缥缈春光媚，悠扬景气清。”

《刘沧诗》：“日西蝉噪古槐风。”

李昌符诗：“鸟倦花枝路，花残野岸风。”

方干诗：“吹帆橘柚风。”〈又〉窗户凉生薜荔风。

《韦纾诗》：“嫩叶含烟霭，芳柯振惠风。参差摇翠色，绮靡
舞晴空。”

《罗隐诗》：“乱鸦高避落帆风。”〈又〉寒时百种风。

《韩偓诗》：“欹枕卷帘江万里，舟人不语满帆风。”〈又〉清冷
侵肌水殿风。

宋晏殊诗：“神絮池塘淡淡风。”

苏轼诗：“清风定何物，可爱不可名。所至如君子，草木
有嘉声。”〈又〉春风陌上惊微尘。

戴复古诗：“芭蕉叶叶风。”

陆游诗。“江空袅袅钓丝风。”〈又〉“风从𬞟末萧萧起。”
范成大诗“吹酒小楼三面风。”

惠洪诗：“一川秋色稻花风。”

元高士谈诗：“一帘红雨杏花风。”

方回诗：“香透纱厨茉莉风。”

陈旅诗：“溪猿啼断石楠风。”

鲜于枢诗：“萧萧修竹四山风。”

《张昱诗》：“瓜步帆樯上下风。”

吕子《古乐》。“昔古朱襄氏之治天下也，多风而阳气畜
积，万物散解，果实不成。故士达作五弦瑟以采阴气，
以定群生。”

《帝王世纪》：黄帝梦大风吹天下之尘垢皆去，寤而叹
曰：“风为号令，执政者也，垢去土后在也。天下岂有姓
风名后者哉。”于是依占而求之，得风后于海隅，登以
为相。

《通鉴前编》：“黄帝命车区占风。”

吕子《古乐》：帝歂顼生自若木，实处空桑，乃登为帝。惟
天之合，正风乃行，其音若熙熙，凄凄锵锵。帝颛顼好
其音，乃令飞龙作效八风之音，命之曰《承云》，以祭上
帝。

《玉堂鉴纲》：“颛顼命飞龙氏会八风之音，为圭水之曲，
以召气而生物。”

《尚书中候》“尧沉璧于河，白云起，回风摇落。”

《帝王世纪》：“尧时，厨中自生肉脯，薄如翣，摇鼓则生风，
使食物寒而不臭，名翣脯。”

《逸士传》：“许由手捧水饮，人遗一瓢，饮讫挂木上，风吹
有声，由以为烦，去之。”

《尚书·舜典》：“纳于大麓，烈风雷雨弗迷。”

《吕子音初篇》：夏后氏孔甲田于东阳萯山，天大风晦
盲，孔甲迷惑，入于民室，主人方乳。或曰：“后来见良日
也，之子是必大吉。”或曰：“不胜也，之子是必有殃。”后乃
取其子以归曰：“以为余子，谁敢殃？”之子长成，人幕动
折撩斧斫斩其足，遂为守门者。孔甲曰：“鸣呼，有疾，命
矣夫！”乃作为《破斧》之歌，实始为东音。

《博物志》：夏桀之时，为长夜宫于深谷之中，男女杂处，
十旬不出听政。天乃大风扬沙，一夕填此宫谷。
《淮南子览冥训》：“武王伐纣，渡于孟津，阳侯之波，逆流
而击，疾风晦冥，人马不相见。于是武王左操黄钺，右
秉白旄，瞋目而㧑之曰：‘余任天下，谁敢害吾意者。于
是风济而波罢’。”

崔豹《古今注》：“武王伐纣，大风折盖，太公因折盖之形
而制曲盖。”

《书经周书金縢》：“武王既丧，管叔及其群弟乃流言于国曰：‘公将不利于孺子’。”周公乃告二公曰：“我之弗辟，
我无以告我先王。周公居东二年，则罪人斯得于后。
公乃为诗以贻王，名之曰《鸱鸮》，王亦未敢诮公。秋大
熟未获，天大雷电以风，禾尽偃，大木斯拔，邦人大恐。
王与大夫尽弁，以启《金縢》之书，乃得周公所自以为”
功，代武王之说。二公及王乃问诸史与百执事。对曰：
“信噫公命，我勿敢言。”王执书以泣曰：“其勿穆上！昔公
勤劳王家，惟予冲人弗及知。今天动威，以彰周公之
德。惟朕小子其新逆我国家，礼亦宜之。”王出郊，天乃
雨反风，禾则尽起。二公命邦人：凡大木所偃，尽起而
筑之，岁则大熟。

《尚书大传》：“成王时，越裳重译而来朝，曰：久矣，天之无
烈风迅雨。意中国有圣人乎？”

《左传僖公十六年》春，“六鹢退飞，过宋都，风也。”〈注〉六鹢
遇迅风而退飞，风高不为物害，故不记风之异。
《国语》：海鸟曰“爰居”，止于鲁东门之外。三日，臧文仲使
人祭之。展禽曰：“今兹海其有灾乎？夫广川鸟兽恒知
而避其灾也。”是岁也，海多大风。

《吴越春秋》：吴王既杀王僚，忧庆忌之在邻国。子胥乃
见要离于王。王曰：“子何为者？”要离曰：“臣国东千里之
人，细小无力，迎风则僵，负风则伏。大王患庆忌，臣能
杀之。愿王戮臣妻子，断臣右手，必信臣矣。”王曰：“诺。”要
离乃奔如卫，见庆忌曰：“阖闾无道，戮吾妻子，吴国之
事，吾知其情。愿因王子之勇，阖闾可得也。何不与我
东之于吴？”庆忌信之。将渡江，于中流要离力微，坐于
上风，因风势以矛钩其冠，顺风而刺庆忌。庆忌顾而
挥之三，捽其头于水中，乃加于膝上，庆忌死。

《韩非子》：魏文侯与虞人期猎。明日，会天疾风，左右止
文侯，不听，曰：“不可以风疾之故而失信，吾不为也。”遂
自驱车往，犯风而罢虞人。

《述异记》：“庶女者，齐之寡妇，养姑孝，姑女利母财，杀母
以诬寡妇。妇不能自解，呼天而号，大风袭于齐殿。”
《神仙传》：“老子将去周而出关，以升昆仑关令尹喜占
风逆，知当有神人来过，乃扫道见老子。老子知喜命
应得道，乃停关下，以长生之术授之。”

《史记秦始皇本纪》：始皇浮江至湘山祠，逢大风，几不
得渡。上问博士曰：“湘君何神？”博士对曰：“闻之尧女舜
之妻而葬此。”于是始皇大怒，使刑徒三千人皆伐湘
山树，赭其山。

《封禅书》：“蓬莱、方丈、瀛州，此三神山者，其传在渤海中，
去人不远，患且至，则船风引而去。盖尝有至者，诸仙
人及不死之药皆在焉。其物禽兽尽白，而黄金银为
宫阙。未至，望之如云。及到，三神山反居水下，临之，风
辄引去，终莫能至云。世主莫不甘心焉。”及至秦始皇
并天下，至海上，则方士言之不可胜数。始皇自以为
至海上，而恐不及矣，使人乃赍童男女入海求之。船
交海中，皆以风为解，曰：“未能至，望见之焉。”

《汉书高祖本纪》：“汉王入彭城，项羽自以精兵三万人
从鲁出胡陵，击汉军睢水上，大破汉军，围汉王三匝。
大风从西北起，折木发屋，扬砂石，昼晦，楚军大乱，汉
王得与数十骑遁去。”

《三辅黄图》：“长安宫南有灵台，高十五仞，上有浑仪，张
衡所制。又有相风、铜乌，遇风乃动。一曰，长安灵台上
有相风、铜乌，千里风至此，乌乃动。”

《东方朔别传》，汉武帝天汉三年，月氐国献神香，使者
曰：“国占东风入律，百旬不休，青云干吕，经月不散。意
中国有好道之君，故来贡。”

孝武坐未央前殿，天新雨，东方朔屈指独语。上问之，
对曰：“殿后柏枝有鹊立，东向鸣，视之果然。”上问何以
知之，朔曰：“风从东来，鹊尾长，当顺风而立，是以知也。”
《洞冥记》：汉宫人丽娟，体弱，常恐随风轻举。唱《回风曲》，
庭叶翻落如秋。

《汉书外戚传》：“孝昭上官皇后，祖父桀，陇西上邽人也。
少时为羽林期门郎，从武帝上甘泉，天大风，车不得
行，解盖授桀，桀奉盖，虽风常属雨，下盖辄御。上奇其
材力，迁未央厩令。”
《三辅黄图》：“成帝常以秋日与赵飞燕戏于太液池，以
沙棠木为舟，以云母饰于鹢首，一名云舟。又刻桐木
为虬龙，雕饰如真，夹云舟而行，以”紫桂为桅枻，及玩
撷菱蕖。帝每爱轻荡以惊飞燕，命佽飞之士，以金锁
缆云舟于波上。每轻风时至，飞燕殆欲随风入水。帝
以翠缕结飞燕之裾，常曰：“恐妾微贱，何复得预结缨
裾之游。”今太液池尚有避风台，即飞燕结裾之处。
《后汉书光武本纪》：王寻、王邑围昆阳，光武乃与敢死
者三千人，从城西水上冲其中坚，莽兵大溃。会大雷
风，屋瓦皆飞，雨下如注，滍川盛溢，虎豹皆股战，士卒
争赴，溺死者以万数，水为不流。

《刘昆传》：“昆字桓公，陈留东昏人。建武五年，举孝廉不
行，遂逃教授于江陵。光武闻之，即除为江陵令。时县
连年火灾，昆辄向火叩头，多能降雨止风。征拜议郎，
稍迁侍中弘农太守。先是崤黾驿道多虎灾，昆为政三年，虎皆负子渡河。帝闻而异之，二十二年，征代杜
林为光禄勋，诏问昆曰：‘前在江陵，反风灭火，后守弘’”
农，虎北渡河，行何德政而致是事？昆对曰：“偶然耳。”左
右皆笑其质讷。帝叹曰：“此乃长者之言也。”《顾命》书诸
策。

《水经注》：“不韦县，故九隆哀牢之国也。汉建武二十三
年，王遣兵乘革船南下水，攻汉鹿崩民。鹿崩民弱小，
将为所擒。于是天大震雷疾雨，南风漂起，水为逆流，
波涌二百馀革船沉没溺死数千人。”

《后汉书郑弘传》注：射的山南有白鹤山，此鹤为仙人
取箭。汉太尉郑弘尝采薪，得一遗箭，顷有人觅弘还
之，问何所欲，弘识其神人也。曰：“常患若耶溪载薪为
难，愿旦南风，暮北风。”后果然。故若耶溪风至今犹然，
呼为郑公风也。

《水经注》：太湖邪谿之东有寒谿。汉太尉郑弘，少以苦
节自居，恒躬采伐，用贸粮膳。每出入谿津，常感神风
送之，虽凭舟自运，无杖楫之劳。邨人贪藉风势，常依
随往还。有淹留者，徒辈相谓：“汝不欲及郑风耶？”其感
致如此。

《后汉书杨由传》：“由字哀侯，蜀郡成都人。少习风云占
候，为郡文学掾，有风吹削哺，太守以问由，由对曰：‘方
当有荐木实者，其色黄赤’。顷之，五官掾献橘数包。”
《王忳传》：“忳字少林，广汉新都人。尝诣京师，于空舍中
见一书生，疾困，愍而视之。书生谓忳曰：‘我当到洛阳
而被病，命在须臾，腰下有金十斤，愿以相赠。死后乞
藏’”骸骨，未及问姓名而命绝。忳即鬻一斤，营其殡葬，
馀金悉置棺下，人无知者。后归数年，县署忳大度亭
长。初到之日，有马驰入亭中而止。其日，大风飘一绣
被，复堕忳前，即言之于县，县以归忳。忳后乘马到雒
县，马遂奔走，牵忳入它舍。主人见之，喜曰：“今禽盗矣。”
问忳所由得马，忳具说其状，并及绣被。主人怅然良
久，乃曰：“被随旋风，与马俱亡，卿何阴德，而致此二物？”
忳自念有葬书生事，因说之。主人大惊，号曰：“是我子
也，姓金名彦，前往京师，不知所在，何意卿乃葬之？大
恩久不报，天以此章卿德耳。”因自与俱迎彦丧，馀金
俱存。忳由是显名。

《拾遗记》：灵帝初平三年，游于西园，起裸游馆千间，采
绿苔而被阶，引渠水以绕砌，周流澄澈，乘船游漾，选
玉色宫人执篙楫，又奏招商之曲，以来凉风，歌曰：“凉
风起兮日照渠，青荷画偃叶夜舒，惟日不足乐有馀，
清丝流管歌玉凫，千年万岁喜难逾。”

《后汉书。徐登传》：“赵炳字公阿，东阳人。尝临水求度船，
人不和之，炳乃张盖坐其中，长啸呼风，乱流而济。”
《孝子传》：“管宁避地辽东遇风，船人危惧，皆叩头悔过。
宁惟愆言咎念，尝如厕，不冠而已，向天叩头，风亦寻
静。”

《交州记》：“合浦东百里有一杉树，叶落随风入洛阳城
内。汉时有善相者说此休征当出，王者特遣人伐树。”
《三国魏志管辂传》：“辂至典农王弘直许，有飘风高三
尺馀，从申上来，在庭中幢幢回转，息以复起，良久乃
止。直以问辂，辂曰：‘东方当有马吏至，恐父哭子如何’？
明日胶东吏到，直子果亡。直问其故，辂曰：‘其日乙卯，
则长子之候也。木落于申，斗建申，申破寅，死丧之候
也。日加午而风发，则马之候也。离为文章，则吏之候
也。申未为虎，虎为大人，则父之候也’。”〈注〉辂又曰：“夫风
以时动，又以象应。时者神之驱使，象者神之形表，其
道不足为难。”王弘直亦大学问，有道术，皆不能精。问
辂：“风之推变，乃可尔乎？”辂言：“此但风之毛发，何足为
异。若夫列宿不守，众神乱行，八风横起，怒气电飞，山
崩石飞，树木摧倾，扬尘万里，仰不见天，鸟兽藏窜，兆
民骇惊。”于是使梓慎之徒，登高台，望风“气，分灾异，刻
期日，然后知。”神思遐幽，灵风可惧。

《江表传》，“赤壁战日，黄盖取轻利舰，载燥荻枯柴，灌以
鱼膏。时东南风急，中江举帆，盖举火，众兵同时发火，
火烈风猛，烧尽北船，曹兵退走。”

《建康实录》：吴孙权与关羽战，羽乞降，孙权以问赵达，
达曰：“彼有走气，言降诈也。”权使人路邀之，赵达曰：“虽
走，必不脱。”时午时，有风触帏，达抚手曰：“羽至矣。”果获
羽。

《世说》：“陵云台楼观精巧，先称平众木轻重，然后造构，
乃无锱铢相负揭。台虽高峻，常随风摇动，而终无倾
倒之理。”

《晋书王濬传》：濬将至秣陵，王浑遣信要令暂过论事。
濬举帆直指报曰：“风利不得泊也。”

《世说》：满奋畏风，在晋武帝坐，北窗作琉璃屏，实密似
疏，奋有寒色，奋曰：“臣犹吴牛，见月而喘。”

《晋书夏统传》：“太傅贾充谓曰：‘卿能作卿土地间曲乎’？”
统于是以足叩船，引声喉啭，清激慷慨，大风应至。
《张翰传》：翰字季鹰，齐王冏辟为大司马东曹掾。冏时
执权，翰因见秋风起，乃思吴中菰菜莼羹鲈鱼脍，曰：
“人生贵得适志，何能羁宦数千里，以要名爵乎？”遂命驾而归。俄而冏败，人皆谓之见机。

《王导传》：庾亮虽居外镇，而执朝廷之权，既据上流，拥
彊兵趋向者多归之。导不能平，常遇西风尘起，举扇
自蔽。徐曰：“元规尘污人。”

《世说》：王世将、高朗豪，率王丞相、庾太尉游于石头，会
世将至，尔日迅风飞颿，世将倚船楼长啸，神气甚逸。
《续仙传》：“吴猛尝遇大风，书符置屋上，有青鸟衔去，风
即止。”

《晋书孟嘉传》：“嘉为征西桓温参军。九月九日，温燕龙
山，寮佐毕集，有风至，吹嘉帽堕落，嘉不之觉。温使左
右勿言，欲观其举止。嘉良久如厕，温令取还之，命孙
盛作文嘲嘉，著嘉坐处。嘉还见，即答之，其文甚美，四
坐嗟叹。”

《谢安传》：“安尝与孙绰等汎海，风起浪涌，诸人并惧，安
吟啸自若，舟人以安为悦，犹去不止，风转急，安徐曰：
‘如此将何归耶’？”舟人承言即回，众咸服其雅量。
《顾恺之传》：“恺之字长康，为殷仲堪参军。仲堪在荆州，
恺之尝因假还，仲堪特以布帆借之，至破冢，遭风大
败。恺之与仲堪笺曰：地名破冢，真破冢而出，行人安
稳，布”帆无恙。

《世说补》：褚公与孙兴公同游曲阿后湖，中流风势猛
迅，舫欲倾覆，褚公已醉，乃曰：“此舫人皆无可以招天
谴者，唯孙兴公多尘滓，正当以厌天欲耳。”便欲捉掷
水中。孙遽无计，唯大啼曰：“季野，卿念我。”

《荆州记》：“宫亭湖庙甚灵，涂旅经过，无不祈祷，能使湖
中分风而帆南北。”

《晋书陶潜传》：“潜尝言，夏月虚闲，高卧北窗之下，清风
飒至，自谓羲皇上人。”

《晋阳秋》：刘裕平慕容超，将镇下邳，闻庐循反，何无忌
败，乃还次山阳，造扬子江，问人曰：“朝廷如何？”对曰：“刘
公尚未至，刘公若还，无所忧也。”裕将济而风急，众咸
难之。裕曰：“吾有天命，风当自息。如天不助，覆溺何足
可怯。”竟登舟，移舟而风止。

《宋书宗悫传》：“悫字元干，叔父炳高尚不仕。悫年少时，
炳问其志，悫曰：‘愿乘长风，破万里浪’。”
《广东通志》：“陈茂字若恩，汝南人。容止俨恪，须眉甚伟。
为交趾别驾从事，并有奇绩。旧令刺史行部，不涉海。
永初中，盗贼横行，海滨皆震。刺史周敞渡海巡方，遇
大风，船欲覆，茂按剑呵水神风即止。海上人望之如
神明。”

《宋书朱修之传》，“修之北伐陷没，后奔冯弘，魏屡伐弘，
或说弘遣修之归求救，遂遣之泛海至东莱，遇猛风
柁折，垂以长索，船乃复正。海师望见飞鸟，知其近岸，
须臾至东莱。”

《虞愿传》：“明帝性猜忌，体肥憎风，夏月常著皮小衣，拜
左右二人为司风令史，风起方面辄先启闻。”

《湖广通志》：“南北朝陆法和，侯景遣任约伐湘东王于
江陵，至赤沙湖与任约相对。法和乘轻舟，去约军一
里，纵大舫于前，风逆不便，法和执白羽扇以麾风，风
势即返。约众皆见梁军步于水上，大溃投水。”

《梁书陶弘景传》：“弘景特爱松风，每闻其响，欣然为乐。
有时独游泉石，望见者以为仙人。”

《芸窗私志》：“元帝时临池观，竹既枯，后每思其响，夜不
能寝。帝为作薄玉龙数十枚，以缕线悬于檐外，夜中
因风相击，听之与竹无异。民间效之不敢用。”龙以骏
代今之铁马，是其遗制。

《五代新说》：“梁袁光禄昂母忧，将柩过江，而遇风，乃缚
衣著柩，誓同沉溺。馀舟皆沉，唯昂舟独获全。”

《魏书韩茂传》：“茂年十七，膂力过人，尤善骑射。太宗曾
亲征丁零翟猛，茂为中军执幢。时有风，诸军旌旗皆
偃仆，茂于马上持幢，初不倾倒。太宗异而问之，征茂
所属，具以状对。太宗谓左右曰：‘记之’。寻征诣行在所，
试以骑射。太宗深奇之，以茂为虎贲中郎将。”

《王早传》：早与客清晨立于门内，遇有卒风振树，早语
客曰：“依法，当有千里外急使。日中将有两匹马，一白
一赤，从西南来至，即取我，逼我不听与妻子别。”语讫，
便入召家人邻里辞别。语讫，浴带书囊，日中出门候
使。如期，果有二马，一白一赤，从凉州而至，即促早上
马，遂诣行宫。时世祖围凉州未拔，故许彦荐之。早，彦
师也。及至，诏问何时当得此城早对曰：“陛下但移据
西北角，三日内必克。”世祖从之，如期而克。

《水经注》：天池方里馀，古老相传言尝有人乘车于池
侧，忽遇大风，飘之于水，获其轮于桑乾泉。

狼山县风井山，回曲有异势，穴口大如盆。袁崧云：“夏
则风出，冬则风入，春秋分则静。”余往观之，其时四月
中，去穴数丈，须臾寒栗卒至，六月中尤不可当。往。人
有冬过者，置笠穴中，风吸之，经月还，步杨溪，得其笠。
从平乐顺流五六里，东亭村北，山甚高峻，上合下空，
东西广二丈许，高起如屋。中有石林，甚整顿，傍生野
韭。人往乞者，神许，则风吹别分，随偃而输，不得过越，
不偃而输，辄凶《北齐书张子信传》：武卫奚永洛与子信对坐，时有鹊
鸣于庭树，𩰚而坠焉。子信曰：“鹊言不善。向夕若有风
从西南来，历此树，拂堂角，则有口舌事。今夜有人唤，
必不得往，虽敕亦以病辞。”子信去后，果有风如其言。
是夜琅邪王五使切召永洛，且云敕唤。永洛欲起，其
妻苦留之，称“坠马腰折，诘朝而难”作。

《北史齐神武本纪》：芒山之役，风从西来入营。李业兴
曰：“小人风来当大胜。”神武曰：“若胜，以尔为本州刺史。”
后果验。

《清异录》：隋炀帝泛舟，忽阴风颇紧，叹曰：“此风可谓跋
扈将军。